นิติภูมิ นวรัตน์

ร้อยตำรวจเอก นิติภูมิธณัฐ มิ่งรุจิราลัย (เกิด 5 มิถุนายน พ.ศ. 2503) ชื่อเล่น หมู อดีตสมาชิกสภาผู้แทนราษฎร แบบบัญชีรายชื่อ และอดีตสมาชิกสภานิติบัญญัติแห่งชาติ
ประวัติ.
ร้อยตำรวจเอก นิติภูมิธณัฐ มิ่งรุจิราลัย เกิดที่บ้านดงกลาง ตำบลเขาสมิง อำเภอเขาสมิง จังหวัดตราด แต่มาเติบโตที่บ้านซึ้งล่าง ตำบลวันยาว อำเภอขลุง จังหวัดจันทบุรี บิดาชื่อ มิ่ง อยู่พร้อม มารดาชื่อ เชื้อน อยู่พร้อม (สกุลเดิม กลิ่นอยู่ มีเชื้อสายสกุลชัชวาลย์, พูลเกษม และเจริญลาภ) ฝ่ายแม่เป็นคนไทยเชื้อสายจีนแซ่ลี้ และบรรพบุรุษบางสายมาจากอินเดีย นับถือศาสนาพุทธ 
นามสกุลแรกเกิดคือ อยู่พร้อม ต่อมาเปลี่ยนมาใช้นามสกุล นวรัตน์ ของบิดาบุญธรรม จนกระทั่ง 12 กันยายน พ.ศ.2559 สมเด็จพระวันรัต สมเด็จพระวันรัต (จุนท์ พฺรหฺมคุตฺโต) เจ้าอาวาส วัดบวรนิเวศราชวรวิหาร วัดบวรนิเวศวิหารและเจ้าคณะใหญ่คณะธรรมยุต ซึ่งเป็นคนบ้านเดียวกัน และเป็นพระอุปัชฌาย์ตอนเขาบวชเป็นพระภิกษุ ประทานชื่อและนามสกุล ตามหนังสือเลขที่ 1/2559 โดยให้เพิ่มจากชื่อเดิม นิติภูมิ เป็น นิติภูมิธณัฐ และเปลี่ยนนามสกุลใหม่จาก นวรัตน์ เป็น มิ่งรุจิราลัย โดยนำชื่อบิดาคือนายมิ่งซึ่งมีความหมายว่า สิริ + รุจิราลัย ซึ่งหมายถึงที่อยู่ที่มีความเจริญรุ่งเรืองสว่างไสว และได้เปลี่ยนมาใช้ชื่อนามสกุลอย่างเป็นทางการเมื่อวันพฤหัสบดีที่ 15 กันยายน พ.ศ.2559
การศึกษาสำเร็จมัธยมศึกษาตอนปลาย (แผนกวิทยาศาสตร์) จาก โรงเรียนเบญจมราชูทิศ จันทบุรี หลังจากนั้นได้รับทุนสโมสรโรตารี่จันทบุรี เข้าเรียนที่โรงเรียนมัธยมแห่งเมืองเซนต์เออร์นาด รัฐวิกตอเรีย เครือรัฐออสเตรเลีย
หลังจากกลับประเทศไทย พ.ศ.2523 เขาเข้าเรียนที่ สถาบันการศึกษาทางสหกรณ์ ในเวลาเดียวกันก็เรียนชั้นปริญญาตรี สาขาความสัมพันธ์ระหว่างประเทศ คณะรัฐศาสตร์ มหาวิทยาลัยรามคำแหง (รหัสนักศึกษา 23600406)
พ.ศ.2527 เป็นนิสิตปริญญาโท ภาควิชาการวางแผนภาคและเมือง คณะสถาปัตยกรรมศาสตร์ จุฬาลงกรณ์มหาวิทยาลัย (เลขประจำตัวนิสิต B735197) และเป็นนักศึกษาปริญญาโท คณะรัฐศาสตร์ มหาวิทยาลัยธรรมศาสตร์ (เลขทะเบียนนักศึกษา 270375)
พ.ศ.2528 สอบเข้าเป็นนายร้อยตำรวจ ผู้มีคุณวุฒินิติศาสตรบัณฑิตและรัฐศาสตรบัณฑิต รุ่นที่ 15 ได้ 99 คะแนน และเป็นประธานรุ่นคนแรกของนายร้อยตำรวจรุ่นนี้ ขณะฝึกอยู่ที่กองร้อย 5 โรงเรียนนายร้อยตำรวจ อำเภอสามพราน จังหวัดนครปฐม
ภายหลังจบหลักสูตรผู้บังคับหมวดตำรวจตระเวนชายแดน หลักสูตรรบในแบบ หลักสูตรรบนอกแบบ และหลักสูตรโดดร่ม
ได้ทุน ก.พ.ประเภท 2 ไปเรียนปริญญาเอกที่สหภาพโซเวียต มหาวิทยาลัยมอสโก สหพันธรัฐรัสเซีย 
สำเร็จปรัชญาดุษฎีบัณฑิต สาขา ประวัติศาสตร์ จากสถาบันเอเชียและแอฟริกาศึกษา มหาวิทยาลัยมอสโก สหพันธรัฐรัสเซีย โดยคณะกรรมการรับรองสูงสุดแห่งรัฐ สหพันธรัฐรัสเซีย รหัสทะเบียน 003699 กรุงมอสโก ลงวันที่ 20 กุมภาพันธ์ พ.ศ.2541
ภายหลังสำเร็จการศึกษาหลักสูตรสูงสุดจาก วิทยาลัยการตำรวจ (บตส.31) วิทยาลัยการทัพบก (วทบ.51) วิทยาลัยมหาดไทย (นปส.57) วิทยาลัยการยุติธรรม (บ.ย.ส.11) วิทยาลัยป้องกันราชอาณาจักร (วปอ.2555/วปม.6) สถาบันวิทยาการตลาดทุน (วตท.5) และสถาบันพัฒนาการเมืองและการเลือกตั้ง (พตส.5)
25 ธันวาคม พ.ศ.2554 สอบได้ตามหลักสูตรการบินของหน่วยฝึกการบินพลเรือน กองทัพอากาศ
งานการเมือง.
ในปี พ.ศ. 2529 ได้เข้าเป็นสมาชิกพรรคประชากรไทย เนื่องจากศรัทธาในตัวสมัคร สุนทรเวช อดีตนายกรัฐมนตรี คนที่ 25 ของประเทศไทย ผู้ก่อตั้งและอดีตหัวหน้าพรรคประชากรไทย
เคยขึ้นเวทีพันธมิตรประชาชนเพื่อประชาธิปไตยในการกล่าวปราศัยโจมตีการทำงานของระบอบทักษิณ ทั้งในเรื่องผลประโยชน์ทับซ้อน การแทรกแซงองค์กรอิสระ และเคยมีวีซีดีสารคดีการแปรรูปรัฐวิสาหกิจของประเทศอาร์เจนตินาออกมาแจกจ่ายในขณะนั้น โดยมีผู้กล่าวว่าเป็นการสร้างคะแนนเสียงในการลงสมัครสมาชิกวุฒิสภา
พ.ศ.2549 สมัครรับเลือกตั้งเป็นสมาชิกวุฒิสภา ได้คะแนนเป็นที่ 1 ของกรุงเทพมหานครและเป็นอันดับ 1 ของประเทศไทย (257,420 คะแนน) ชนะนายสมัคร สุนทรเวช อดีตนายกรัฐมนตรี (240,312 คะแนน) นายพิจิตต รัตตกุล อดีตผู้ว่าการกรุงเทพมหานคร (100,211 คะแนน) นางนลินี ทวีสิน อดีตรัฐมนตรีประจำสำนักนายกรัฐมนตรี (29,589 คะแนน) นายอุทัย พิมพ์ใจชน อดีตประธานรัฐสภา (25,407 คะแนน) พ.ศ.2549 กรุงเทพมหานครมีสมาชิกวุฒิสภาได้ 18 คน
19 กันยายน พ.ศ.2549 พลเอกสนธิ บุญยรัตกลิน ผู้บัญชาการทหารบกทำรัฐประหารในนามของคณะมนตรีความมั่นคงแห่งชาติ (คมช.) และประกาศยุบสภาผู้แทนราษฎร วุฒิสภา คณะรัฐมนตรี ยกเลิกรัฐธรรมนูญแห่งราชอาณาจักรไทย พ.ศ.2540
หลังจากการรัฐประหารในประเทศไทย พ.ศ. 2549 11 ตุลาคม พ.ศ.2549 ได้รับพระมหากรุณาธิคุณโปรดเกล้าโปรดกระหม่อมแต่งตั้งเป็น สมาชิกสภานิติบัญญัติแห่งชาติ ดำรงตำแหน่งจนถึงวันที่ 10 พฤศจิกายน พ.ศ.2550 จึงยื่นหนังสือลาออก
พ.ศ.2551 ได้รับเชิญให้เป็นผู้ร่วมก่อตั้งพรรคการเมืองชื่อ พรรคสุวรรณภูมิ โดย ดร.นิติภูมิ ดำรงตำแหน่งหัวหน้าพรรค (โดยเขาประกาศว่าจะเป็นแค่ 1 ปี) จากนั้นในปี พ.ศ.2552 จึงได้ลาออกจากตำแหน่งหัวหน้าพรรค
ต่อมาวันที่ 15 พฤษภาคม พ.ศ. 2554 นิติภูมิได้เปิดตัวเป็นสมาชิกพรรคเพื่อไทย เพื่อลงสมัครรับเลือกตั้งสมาชิกสภาผู้แทนราษฎรในระบบบัญชีรายชื่อ และได้รับเลือกตั้งเป็นสมาชิกสภาผู้แทนราษฎรในการเลือกตั้งครั้งนี้ด้วย
ในการเลือกตั้งสมาชิกสภาผู้แทนราษฎรในประเทศไทย พ.ศ. 2562 ได้ลงสมัครสมาชิกสภาผู้แทนราษฎรในระบบบัญชีรายชื่อ พรรคประชาชาติ ลำดับที่ 5 แต่ไม่ได้รับการเลือกตั้ง
ผลงานทางวิชาการ.
เป็นผู้อำนวยการสถาบันเอเชียและแอฟริกาศึกษาของมหาวิทยาลัยอัสสัมชัญ นอกจากนี้ยังเคยเป็นติวเตอร์ภาษาอังกฤษ ที่หน้ามหาวิทยาลัยรามคำแหง ที่นักศึกษารู้จักดีในชื่อ ติวเตอร์หมู เป็นคอลัมนิสต์ประจำคอลัมน์ "เปิดฟ้าภาษาโลก" ของหนังสือพิมพ์ไทยรัฐ เป็นพิธีกรรายการโทรทัศน์รายการ "เปิดเลนส์ส่องโลก" ทางช่อง 3 และ "วิญญาณไทย ใจสากล" ทางโมเดิร์นไนน์ทีวีด้วย